Mycetoporini

Mycetoporini er en gruppe (stamme) av biller som hører til familien kortvinger (Staphylinidae). De er små til middelsstore, som oftest glatte og blanke biller som kan kjennes på et stort og bredt brystskjold (pronotum) og et forholdsvis lite, rundt hode.


== Utseende ==
Små til middelsstore (2 – 12 mm), vanligvis glatte og blanke biller. Kroppen er lett flattrykt. Mange arter er ganske fargerike i rødt, gult og svart, andre er rødgule, brune eller svarte. Disse artene er forholdsvis smale og langstrakte.  Hodet er temmelig lite og avrundet, antennene er lange og oftest tykkere mot spissen. Palpene er ofte forholdsvis lange, den store slekten Mycetoporus kjennes på at palpenes ytterste ledd er kort og nålefint. Brystskjoldet (pronotum) er stort og hvelvet, vanligvis blankt, ofte med punktgroper der det kan sitte en børste. Dekkvingene er av varierende lengde, parallellsidige, glatte eller fint punkterte og hårete, gjerne glinsende. Dekkvingene har ofte enkeltstående lange børster enten på sidene eller oppe på ryggen. Bakkroppen er vanligvis langstrakt, tett punktert og fint hårete. I alle fall de bakerste bakkroppsleddene har lange, utstående børster ved bakhjørnene. Beina er forholdsvis korte og som oftest gul- eller rødaktige på farge.


== Levevis ==
Mange av artene er skogsinsekter som er knyttet til sopp, både hattsopper og poresopper (kjuker). Både de voksne billene og larvene kryper rundt på og inne i soppen, der de trolig spiser andre insekter, særlig larver av soppmygg og andre tovinger. Siden byttedyrene (og soppen) er mest aktive om høsten er de fleste artene i denne gruppen høstaktive. Dråpekortvingene flyr godt og treffes ofte flyvende.


== Systematisk oversikt / norske arter ==
Gruppen er nylig blitt opphøyd til en egen underfamilie, Mycetoporinae .

Ordenen biller, Coleoptera
Underordenen Polyphaga
Overfamilien åtsel- og rovbiller, Staphylinoidea
Familien kortvinger (Staphylinidae) Latreille, 1802
Underfamilien dråpekortvinger, Tachyporinae MacLeay, 1825
Gruppe Mycetoporini C.G. Thomson, 1859 Slekten Bolitobius Leach, 1819  – 22 arter, tre i Norge, store og fargerike, vanligst:
Bolitobius cingulatus Mannerheim, 1830
Slekten Bolitopunctus Campbell, 1993 - to arter, Nord-Amerika
Slekten Bryophacis Reitter, 1909 - 12 arter
Slekten Bryoporus Kraatz, 1857  – 37 arter, vidt utbredt, fire i Norge
Slekten Canariobolitobius Schülke, 2004  - en art, Kanariøyene
Slekten Carphacis des Gozis, 1886  - 16 arter
Slekten †Glabrimycetoporus Yue, Zhao & Ren, 2009  - én fossil art
Slekten Ischnosoma Stephens, 1829  – ca. 125 arter, tre i Norge, vanlig:
Ischnosoma splendidum (Gravenhorst, 1806)
Slekten Lordithon Thomson, 1859  – ca. 130 arter, sju i Norge, vanlig:
Lordithon thoracicus (Fabricius, 1777)
Lordithon lunulatus (Linnaeus, 1761)
Slekten Mycetoporus Mannerheim, 1830  – noe over 100 arter, 21 i Norge. Vanlig:
Mycetoporus rufescens (Stephens, 1832)
Mycetoporus lepidus (Gravenhorst, 1806)
Slekten Neobolitobius Campbell, 1993  - én art, Nord-Amerika
Slekten Parabolitobius Li, Zhao & Sakai, 2000  - 13 arter, Palearktis


== Referanser ==


== Kilder ==
Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.


== Eksterne lenker ==
(no) Mycetoporini hos Artsdatabanken 
(sv) Mycetoporini hos Dyntaxa 
(en) Mycetoporini hos Fossilworks 
(en) Kategori:Mycetoporini – bilder, video eller lyd på Wikimedia Commons 
Mycetoporini – detaljert informasjon på Wikispecies